Xanana Gusmão
Xanana Gusmão er en østtimorisk politiker og fra 2023 premierminister i Østtimor.
Gusmão deltog fra 1975 i den væbnede kamp mod Indonesiens besættelse af Østtimor. Han fik snart en ledende position i modstandskampen og levede under jorden, indtil han blev fanget i 1992; året efter blev han idømt livsvarigt fængsel.
Efter folkeafstemningen i Østtimor i 1999, der gav et overvældende flertal for uafhængighed, blev Gusmão løsladt, men pga. de voldsomme uroligheder flygtede han kortvarigt til Australien. Efter FN's indgriben i urolighederne på Østtimor i 1999 vendte han tilbage og blev den ledende politiske skikkelse.
I 2002 valgtes Gusmão med et massivt flertal til det uafhængige Østtimors første præsident. Han trådte tilbage som præsident i 2007, men blev senere samme år valgt til premierminister. Han trak sig fra posten i 2015, men blev igen premierminister i 2023 da hans parti, Den Nationale Kongres for Timorisk Rekonstruktion (CNRT), vandt parlamentsvalget i Østtimor.